Με την πρωθυπουργό της Μεγάλης Βρετανίας, Τερέζα Μέι, συναντήθηκε ο Νίκος Αναστασιάδης, με τον πρόεδρο της Κυπριακής Δημοκρατίας να ζητά την παρέμβαση των Βρετανών για την κυπριακή ΑΟΖ.

Μετά τις συζητήσεις των δύο ηγετών στο Λονδίνο, ο κ. Αναστασιάδης ανέφερε ότι ανέπτυξε τα προβλήματα όσον αφορά τις προσπάθειες για επίλυση του Κυπριακού και ενημέρωσε την πρωθυπουργό της Βρετανίας για το χθεσινό δείπνο με τον Τουρκοκύπριο ηγέτη, Μουσταφά Ακιντζί.

Εκτός του Κυπριακού, ο Πρόεδρος Αναστασιάδης είπε ότι ζήτησε από την κ. Μέι, λόγω των καλών σχέσεων Βρετανίας - Τουρκίας, να παρέμβει προς την 'Αγκυρα για να τερματιστούν οι παράνομες ενέργειες της Τουρκίας στην κυπριακή ΑΟΖ.

Τέλος, σύμφωνα με ανακοίνωση της κυπριακής προεδρίας, πραγματοποιήθηκε και συζήτηση και για το Brexit, όπου ο Κύπριος Πρόεδρος σημείωσε πως «είμαστε σε έναν καλό δρόμο όσον αφορά τη συμφωνία μεταξύ Κύπρου - Ηνωμένου Βασιλείου και Ε.Ε.», ενώ οι διμερείς σχέσεις τα τελευταία χρόνια συνεχώς βελτιώνονται και αναπτύσσονται.

Αναφορικά, με την κατάσταση στη Μέση Ανατολή και ιδιαίτερα τις ενέργειες κατά της Συρίας, ο κ. Αναστασιάδης τόνισε πως «έχουμε αναπτύξει κάποια θέματα, τα οποία θεωρώ αυτονόητο ότι δεν θα ήταν ορθό να λεχθούν και δημόσια».

naftemporiki.gr με πληροφορίες από ΑΜΠΕ